સુકામેવાના ભાવ વિશે યોગેશ ગણાત્રાએ કહ્યું હતું કે અંજીર અને પિસ્તાં મોંઘાં થયા છે, અખરોટ અને દ્રાક્ષના ભાવમાં પણ થોડો વધારો થયો છે. જોકે, કાજુના ભાવ સ્થિર છે જ્યારે બદામ સસ્તી થયાથી સરવાળે ભાવ સ્થિર રહ્યો છે. અગાઉ છ ટકા વૅટ અને સાડા પાંચ ટકા અૉક્ટ્રોય હતી તેના બદલે હવે જીએસટી બે સ્લૅબમાં છે. બદામ, પિસ્તાં જેવા વિદેશી ડ્રાયફ્રૂટ્સ પર બાર ટકા જ્યારે કાજુ, કિસમિસ, અખરોટ જેવા ભારતીય મેવામાં પાંચ ટકા જીએસટી લાગે છે. જોકે, નોટબંધી અને જીએસટીના અમલ બાદ મસ્જિદ બંદરની તમામ બજારોમાં પારદર્શીતાના કારણે અને સમાન કરવેરાના કારણે દેશ-વિદેશમાં બિઝનેસ વધ્યો છે. ગુણવત્તાવાળા મેવામાં સ્પર્ધાત્મકતા આવી છે અને મુંબઈની આ બજાર અગાઉથી જ મેવા-મસાલા માટે જાણીતી છે. હવે વાશીની જથ્થાબંધ માર્કેટના કેટલાય વેપારીઓ પણ મસ્જિદમાં પોતાનો બિઝનેસ લાવ્યા છે. સરવાળે છેલ્લાં ત્રણ-ચાર વર્ષથી અમારા બિઝનેસમાં પ્રગતિ થઇ છે. હવે દેશના અન્ય રાજ્યોમાં પણ મસ્જિદ બંદરની અમારી બજારનો સામાન જવાનું વધતું જાય છે.